《和陶君锥庵重九惠章韵》
清代·陈式金

满园丛菊手亲栽，今日迎君户早开。绕径探秋排雾出，登山得早似云来。

重峦笔洒屏生色，六法谈深月浸杯。愿睹太平图黼黻，多君掞藻有奇才。

作者简介：字以和，号寄舫，以同知分发浙江不赴。秉性恬憺，收藏书法名画，精于鉴别，喜山水，得元人超逸之致，筑别业于宅畔，名曰“适园”，园中画室曰“易画轩”，与人约画者，必以颂诗相易，一时四方名人投赠，题赠诗文成编行世。平日以书画吟咏自娱。著有《适园自娱草》。子羲唐丙戌进士，工部主事。